钦定古今图书集成/理学汇编/文学典/第116卷 > 张民表
## 钦定古今图书集成/理学汇编/文学典/第116卷 > 张民表

按《列朝诗集》：“民表，字林宗，中牟人，宫保孟男之子也。
万历辛卯举于乡，十上不第，年七十有三，死于水。林
宗性嗜古文词，藏书数万卷，手自点定。喜饮及草书，
饮少许即颓然挥洒，放笔谓有神助。好施予，喜结客，
家遂中落。有庐舍在夷门内，五十年不一葺，宾朋满
座，意豁如也。早岁归心竺干为普门弟子，中年与嵩”
山无言、心月诸堂头相扣击，虽涉婚嫁，燕处超然，其
任侠好客，则老而弥甚。时时往中牟，荡舟于郭外之
南陂，客至即拉与俱。无日无客，无客不醉。顶高冠，飘
二带，带上绣东坡“半升仅漉渊明酒，三寸才容子夏
冠”之句。乘败车，无顶幔，一老㹀牵之，朗吟车中，每日
醉陂头老杏下，门人子弟扶掖而归，兀傲自放，世莫
测其浅深也。崇祯壬午，寇围大梁。林宗劝当事密檄
左宁南趋大梁，背北城而陈，通黄河一线以为饷道。
又当令陈永福兵列城外勿听入，入则城中饷竭，势
且民与兵俱尽。皆不听。寇暂却，或讽之曰：“盍去诸？”林
宗曰：“死则死耳，奈何去以为民望乎？”围城五阅月，日
夜乘石拮据行间，汴人倚之，皆守死不去。水灌城，背
负其先人神主，抱《诗文》槁三尺许，登木筏，邻并求登
筏者益众，林宗不忍却，移筏就之。筏且沉，乃移筏登
屋，屋上人垂绠相接。林宗耄且乏食，数上下者，久之，
水大至而没。次子允隼及门生文大士皆从焉。长子
允集泅水至西城请救，父骂贼而死。幼子允。凭浮
木依老仆，妇栖屋上，垂两日夜，老妇饿，欲啖之，急附
浮木顺流下，得渡舟以免。林宗之门人周元亮行求
得之，抚诸其家，而林宗之遗骸故汴抚高平仲，敛而
葬之柳园。林宗与祥符王损仲、尉氏阮太冲、汝南秦
京相友善，余之交于林宗，以损仲也。宗尉西亭多藏
书，余属林宗购其书目。“天启中，余以奄祸里居”，客从
大梁来，林宗缮写，间关寓余，酒间片语，皎如信誓，林
宗之生平为可知矣。元亮刻《林宗遗集》，附著其行事，
余撮而录之。